**Toto je „normálny život“ mojich kamarátov z ukrajiny, ukazuje výstava mladej študentky**

Tlačová správa
Bratislava, 16.2.2024

**Stredoškoláčku Veroniku Serhiichuk inšpiroval kontrast života v mestách na Slovensku a v jej rodnej Ukrajine k vytvoreniu série silných fotografických dvojíc. Vidieť ich môžete do 4. marca vo vitrínach v podchode Klariská a na citylightoch v Bratislave. Výstava, ktorú organizuje Škola dizajnu v spolupráci s Bratislavským kultúrnym a informačným strediskom (BKIS), sa koná v čase 2. výročia vpádu ruských vojsk na územie Ukrajiny.**

Veronikin výstavný projekt vznikol pôvodne ako školská práca počas odbornej praxe, ktorej cieľom bolo vytvoriť originálnu PF s témou „Budúcnosť tvojimi očami“. *„Prvé, na čo som myslela, bolo to, ako nový rok privítajú moji kamaráti z Ukrajiny vo vojnových podmienkach. Chcela som ukázať kontrast medzi životom mojich známych z bombardovaných miest a tým našim na Slovensku. Pracovala som s fotografiami z Ukrajiny, ktoré urobil môj priateľ, ktorý dobrovoľne vstúpil do armády, moji známi a použila som aj fotky od rodiny môjho spolužiaka. Tie som doplnila zábermi z vlastného mobilu, vytvorenými počas mojich prechádzok Bratislavou,“* hovorí o myšlienke svojej série autorka Veronika Serhiichuk. Študentka Školy dizajnu dnes žije normálny život v hlavnom meste Slovenska. Vojnu na Ukrajine, odkiaľ pochádza, však intenzívne vníma.

Svoju študentskú prácu autorka po konzultáciách s pedagógmi rozvinula do výstavného projektu, ktorý môžu ľudia vidieť vo verejnom priestore vo februári a marci tohto roka. Vďaka podpore Veronikinej školy, BKIS a tlačiarni Bittner Print, vystavuje mladá študentka priemyselného dizajnu svoju sériu fotografií v čase výročia ruskej invázie na Ukrajinu v šiestich vitrínach v podchode na Klariskej a na dvanástich citylightoch v centre Bratislavy.

*„Kým my žijeme bežný život vo vlastných domovoch, len pár kilometrov od nás ľudia o svoje domovy prichádzajú. Je veľmi dôležité pripomínať si, že vojna u našich susedov je aj po dvoch rokoch dennodennou realitou,“* hovorí riaditeľka BKIS Katarína Hulíková. Veronikina práca jednoduchým spôsobom, a pritom veľmi sugestívne pomáha uvedomiť si, čo je a čo nie je normálny život. Vďaka nej vidíme aj autentické záznamy tragických dôsledkov vojny a podmienky, v ktorých žijú naši susedia na Ukrajine.

*„Vojna na Ukrajine, žiaľ, stále trvá. Akoby sme si už na ňu zvykli a možno prestávame byť citliví. Ale to, že vojna je a že je blízko, je krutý a smutný fakt, na ktorý sa rozhodla upozorniť ukrajinská študentka. Veronika využila jednoduchý princíp porovnania, ktorý funguje výborne. Je až mrazivo presný a otvára nám oči,“* hovorí o autorkinej práci Peter Ižo z reklamnej agentúry Mullen Lowe GGK, ktorá v rámci svojej iniciatívy Fall in Lowe Academy, zameranej na podporu mladých kreatívnych talentov spolupracuje na odbornej praxi so Školou dizajnu, kde Veronikin projekt vznikol.

*Ľuboš Lehocký, Škola dizajnu
Bratislava, 16.2.2024*

**INFORMÁCIE**

**Názov výstavy**:
NORMÁLNY ŽIVOT
Výstavný projekt študentky Školy dizajnu Veroniky Serhiichuk

**Trvanie výstavy:**
20.2. – 4.3.2024

**Miesto konania výstavy:**
- vitríny v podchode Klariská, Bratislava
- citylighty v Bratislave

**Organizátor:**ŠKOLA DIZAJNU – Súkromná škola umeleckého priemyslu Bohumila Baču
Ivanská cesta 21, 821 04 Bratislava
[www.skoladizajnu.sk](http://www.skoladizajnu.sk)

**Spoluorganizátor:**Bratislavské kultúrne a informačné strediskoHviezdoslavovo námestie 20
815 15 Bratislava
[www.bkis.sk](http://www.bkis.sk)

**Partner:**MULLENLOWE GGK
Mlynské luhy 86A
821 05 Bratislava
[www.mullenloweggk.sk](http://www.mullenloweggk.sk)

**Sponzor:**Bittner print s.r.o.
Ivanská cesta 2C, 821 04 Bratislava
[www.bittner.sk](http://www.bittner.sk)

**Kontakty:**Ľuboš Lehocký
Škola dizajnu – spolupráce, projekty, výstavy, PR
lubos.lehocky@ssus.sk / +421 918 776 114

Dalibor Bača
zriaďovateľ Školy dizajnu
borobaca@seznam.cz / +421 910 313 511